
2007 m. lapkričio 29 d. 

sprendimu Nr.T-243
TRIUKŠMO PREVENCIJOS BIRŽŲ RAJONO VIEŠOSIOSE VIETOSE TAISYKLĖS

I. BENDROSIOS NUOSTATOS

1. Triukšmo prevencijos Biržų rajono viešosiose vietose taisyklės (toliau – Taisyklės) parengtos vadovaujantis Lietuvos Respublikos triukšmo valdymo įstatymo (Žin., 2004, Nr. 164-5971) bei Lietuvos Respublikos administracinių teisės pažeidimų kodekso nuostatomis. 

2. Taisyklių tikslas – reglamentuoti veiklos, kurią vykdant skleidžiamas triukšmas viešosiose vietose, valdymą, ir siekti apsaugoti žmonių sveikatą bei aplinką nuo neigiamo triukšmo poveikio, užtikrinti žmonių gyvenimo kokybės gerinimą.


3. Taisyklės netaikomos paties asmens keliamo ir jį veikiančio triukšmo atvejais, esant triukšmui darbo vietose, taip pat triukšmo dėl karinių veiksmų karinėse teritorijose atvejais.

4. Šių Taisyklių Biržų rajone privalo laikytis visi fiziniai ir juridiniai asmenys.

II. PAGRINDINĖS SĄVOKOS

5. Taisyklėse vartojamos sąvokos atitinka Lietuvos Respublikos triukšmo valdymo įstatyme ir kituose triukšmą reglamentuojančiuose teisės aktuose bei Lietuvos Respublikos administracinių teisės pažeidimų kodekse vartojamas sąvokas.

6. Gyvenamoji aplinka – nuolatinis bei laikinasis būstas, gyvenamųjų namų bendro naudojimo ir viešosios paskirties patalpos, gyvenamosios bei rekreacinės teritorijos prie gyvenamųjų namų.

7. Triukšmas – nepageidaujami arba žmogui kenksmingi išoriniai garsai, kuriuos sukuria žmonių veikla:

7.1. gamybinis-komercinis triukšmas – įmonių technologinių įrenginių, pastatų inžinerinių įrengimų keliamas triukšmas bei triukšmas, atsirandantis iš pastatų aptarnavimo veiklos (ventiliacijos, kondicionavimo įrenginiai, mėsmalės, šilumos punktai, transformatorinės, prekių įkrovimo bei iškrovimo darbai ir panašiai);

7.2. transporto – kelių, geležinkelių ir oro transporto keliamas triukšmas. Šiai grupei nepriskiriamas transporto priemonių signalizacijos ir aptarnaujančio transporto (prekes pervežančio, atliekas išvežančio) keliamas triukšmas;

7.3. statybų – statybų metu keliamas triukšmas nepriklausomai nuo to, kas jį sukelia (mechanizmai, statybų darbai ar statybas aptarnaujantis transportas);

7.4. laisvalaikio – renginių, eisenų, ceremonijų bei kitos laisvalaikio veiklos (kavinių, barų, restoranų, klubų, viešbučių ir kt.) keliamas triukšmas: lankytojų šūkavimas, švilpimas, dainavimas, grojimas muzikiniais instrumentais ar kitais garsiniais aparatais;

7.5. buitinis triukšmas – gyvenamosiose patalpose keliamas triukšmas, sklindantis į kaimyninius butus bei viešąsias vietas.

8. Triukšmingos transporto priemonės ir mechanizmai – traktoriai, šiukšliavežės, motoriniai pjūklai, žoliapjovės, kitos motorinės transporto priemonės bei judantys mechanizmai, skleidžiantys triukšmą.

9. Triukšmo prevencija – priemonių, mažinančių triukšmo šaltinių įvairovę ir (ar) skaičių, užkertančių kelią viršyti triukšmo ribinius dydžius ir (ar) mažinančių triukšmo šaltinių garso slėgio, galios, stiprumo, energijos lygius, įgyvendinimas.

10. Triukšmo šaltinis – bet koks įrenginys ar objektas, kuris kelia (skleidžia) triukšmą.

11. Triukšmo šaltinio valdytojas – triukšmo šaltinio savininkas arba kitas asmuo, teisėtai valdantis triukšmo šaltinį.

12. Stacionarus triukšmo šaltinis – triukšmo šaltinis, kurio buvimo vieta yra nekintama.

13. Tylioji viešoji zona – urbanizuotų teritorijų zona, netrikdoma transporto, pramonės ar komercinės ir gamybinės veiklos triukšmo.

14. Urbanizuota teritorija – teritorija, užimta statinių ir jų priklausinių (su naudojamais žemės sklypais, inžinerinėmis komunikacijomis ir bendrojo naudojimo želdynais), taip pat valstybinių kelių ir geležinkelių kompleksų teritorija. 

15. Tylioji gamtos zona – zona, netrikdoma transporto, pramonės ar kitų mechanizmų skleidžiamo triukšmo ir buitinės veiklos, kaimynų ar lankytojų keliamo triukšmo ar rekreacinės veiklos triukšmo.

16. Viešoji vieta – tai gatvės, aikštės, stadionai, parkai, skverai, paplūdimiai, taip pat valstybės ir savivaldybių institucijos, parodos, muziejai, prekybos, viešojo maitinimo, laisvalaikio leidimo ir kitos panašaus pobūdžio įstaigos, Lietuvos Respublikai nuosavybės teise (tarp jų išimtine) priklausantys objektai bei kitos visuomenės reikmėms naudojamos teritorijos, gyvenamoji aplinka, statiniai ar patalpos, kuriose asmenys gali laisvai lankytis, leisti laiką ar užsiimti veikla.

17. Viešosios rimties trikdymas – šauksmai, švilpimas, garsus dainavimas arba grojimas muzikos instrumentais ir kitokiais garsiniais aparatais ar kiti panašūs veiksmai gatvėse, aikštėse, parkuose, paplūdimiuose, viešajame transporte bei kitose viešosiose vietose, o vakaro ir nakties metu – ir gyvenamosiose patalpose, įmonėse, įstaigose ar organizacijose, jeigu tai trikdo viešąją rimtį.

18. Įvertinimas – triukšmo rodiklio dydžio arba triukšmo kenksmingumo poveikio žmogui nustatymas pagal skaičiavimo, prognozavimo ar matavimo metodą.

19. Triukšmo ribinis dydis – dienos, vakaro arba nakties triukšmo rodiklio (Ldvn) vidutinis dydis, kurį viršijus triukšmo šaltinio valdytojas privalo imtis priemonių skleidžiamam triukšmui šalinti ir (ar) mažinti.

20. Triukšmo rodiklis – garso, suvokiamo kaip triukšmas, duomuo, išreikštas fizikiniais garso mato vienetais.

21. Dienos metas –  laikas nuo 6.00 val. iki 18.00 val.

22. Vakaro metas – laikas nuo 18.00 iki 22.00 val.

23. Nakties metas – laikas nuo 22.00 iki 6.00 val.

III. TRIUKŠMO PREVENCIJOS PRIEMONĖS VIEŠOSIOSE VIETOSE


24. Triukšmo prevencija įgyvendinama siekiant valdyti triukšmą bei jo poveikį žmonių sveikatai.


25. Siekdama apsaugoti žmonių sveikatą ir aplinką, kai viršijami triukšmo ribiniai dydžiai, Biržų rajono savivaldybės taryba (toliau – Savivaldybės taryba), suderinusi su įgaliotomis institucijomis, turi teisę laikinai:


25.1. nustatytoje teritorijoje apriboti arba uždrausti transporto priemonių eismą; 


25.2. apriboti stacionarių triukšmo šaltinių veiklą;


25.3. taikyti kitas triukšmo mažinimo priemones.


26. Triukšmo šaltinių skleidžiamo triukšmo matavimus atlieka atestuota laboratorija.


27. Triukšmo šaltinių skleidžiamo triukšmo matavimai atliekami standartizacijos norminių dokumentų nustatyta tvarka. 


28. Gyvenamuosiuose ir visuomeniniuose pastatuose ir jų teritorijose leidžiamas triukšmo lygis (toliau – LTL) skirstomas į dienos LTL (nuo 6.00 val. iki 18.00 val.), vakaro LTL (nuo 18.00 val. iki 22.00 val.) ir nakties LTL (nuo 22.00 val. iki 6.00 val.).

29. Biržų rajono viešosiose vietose organizuojamuose muzikiniuose, informaciniuose, reklaminiuose ir kituose renginiuose triukšmo šaltiniai gali būti naudojami nuo 8.00 val. iki 22.00 val., išskyrus Joninių, Kalėdų, Naujųjų metų ar kitus savivaldybės ir valstybinius renginius. Triukšmo šaltinių skleidžiamas triukšmas neturi viršyti  nustatytų triukšmo ribinių dydžių. 

30. Biržų rajono viešosiose vietose organizuojamuose masiniuose muzikiniuose, informaciniuose, reklaminiuose ir kituose renginiuose triukšmo šaltinių naudojimo trukmė gali būti prailginta Savivaldybės administracijos direktoriaus įsakymu ar seniūnijos atskiru leidimu.

31. Neuždarose patalpose ir atvirose teritorijose įrengti žaidimų, cirko ir kiti atrakcionai gali veikti dienos ir vakaro metu. Nakties metu jie gali veikti tik tuo atveju, jei nėra grojama muzika, o naudojami žaidimų, cirko ir kiti atrakcionų įrenginiai nekelia triukšmo.

32. Gyvenamųjų namų kvartaluose triukšmingas transporto priemones ir mechanizmus darbo dienomis leidžiama naudoti nuo 7.00 val. iki 22.00 val., poilsio ir švenčių dienomis – nuo 10.00 val. iki 18.00 val. (išskyrus miesto tvarkymo paslaugoms atlikti būtinus veiksmus).
33. Teikiant paslaugas ar vykdant prekybą leisti muziką, groti muzikiniais instrumentais, skleisti garsinę informaciją ar reklamą galima tik tiek, kiek tai netrikdo kitų asmenų ramybės, poilsio, miego ar įprastinio darbo.

34. Valyti, tvarkyti teritoriją, išvežti atliekas vakaro ir nakties metu galima tik tokiais būdais, kurie nekelia triukšmo, trikdančio kitų asmenų ramybę, poilsį ar darbą. 
35. Rajono viešosiose vietose draudžiama:

35.1. naudoti pirotechnikos priemones nuo 22.00 val. iki 6.00 val., išskyrus švenčių dienas bei renginius, kurių metu pirotechninės priemonės naudojamos turint nustatyta tvarka išduotą Biržų rajono savivaldybės administracijos direktoriaus leidimą, taip pat kultūros bei švietimo įstaigose vykstančių masinių renginių metu;

35.2. trikdyti viešąją rimtį;

35.3. garsiai leisti muziką automobiliuose, jei tai sukelia viešosios rimties trikdymą.
36. Mokyklose, neatsižvelgiant į jų steigėją, turi būti įrengtos poilsio nuo triukšmo patalpos.

37. Daugiabučių namų savininkų bendrijoms, namus administruojančioms įmonėms rekomenduojama namo vidaus tvarkos ir žemės sklypo priežiūros taisyklėse nustatyti triukšmo prevencijos reikalavimus. Jie privalomi visiems daugiabučių namų patalpų savininkams.
IV. VEIKLOS RIBOJIMAS TYLIOSIOSE VIEŠOSIOSE ZONOSE IR TYLIOSIOSE GAMTOS ZONOSE 


38. Savivaldybės tarybos nustatytose tyliosiose zonose (o taip pat gyvenamųjų namų teritorijose) draudžiama: 


38.1. viršyti Lietuvos higienos normoje HN 33:2007 „Akustinis triukšmas. Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ nustatytą leistiną triukšmo lygį;


38.2. naudoti civilines pirotechnikos priemones ir kitus garsinius prietaisus nuo 22.00 val. iki 6.00 val., išskyrus švenčių dienas bei renginius, kurių metu pirotechninės priemonės naudojamos turint nustatyta tvarka išduotą Biržų rajono savivaldybės administracijos direktoriaus leidimą;


38.3. vykdyti ūkinę, gamybinę ar kitokią veiklą, kuri neigiamai veiktų žmonių sveikatą, darbą, poilsį bei miego kokybę.

39. Patvirtintose tyliosiose viešosiose zonose nustačius triukšmo šaltinių keliamą pavojų žmonių sveikatai, aplink viešųjų zonų triukšmo šaltinį 50 m atstumu Biržų rajono savivaldybės tarybos sprendimu gali būti nustatytas žemesnis leidžiamas triukšmo lygis.

V. VYKDOMOS ŪKINĖS VEIKLOS TRIUKŠMO PREVENCIJA


40. Planavimo organizatoriai, užsakovai, rengdami ir tvirtindami teritorijų planavimo dokumentus ir planuodami ūkinę veiklą, privalo atsižvelgti į galimą triukšmo lygį ir užtikrinti, kad vykdant veiklą nebus viršijami nustatyti triukšmo ribiniai dydžiai.


41. Statant naujus objektus, kurie gali tapti triukšmo šaltiniu, juos rekonstruojant, eksploatuojant, turi būti parinkti geriausi gamybos, statybos (rekonstrukcijos)  būdai, taip pat numatytos priemonės triukšmo lygiams mažinti ir šios priemonės įgyvendinamos.

42. Juridiniai ir fiziniai asmenys prieš pradėdami vykdyti Ūkinės komercinės veiklos rūšių, kurioms būtinas leidimas-higienos pasas, sąraše (Žin., 2007, Nr. 106-4352), nurodytą ūkinę komercinę veiklą privalo gauti Visuomenės sveikatos centro išduotą leidimą-higienos pasą.

VI. REIKALAVIMAI TRIUKŠMO ŠALTINIO VALDYTOJUI

43. Triukšmo šaltinių valdytojai privalo laikytis triukšmo ribinių dydžių ir užtikrinti, kad naudojamų įrenginių triukšmo lygis neviršytų vietovei, kurioje naudojami triukšmo šaltiniai, nustatytų triukšmo ribinių dydžių.

44. Triukšmo šaltinių valdytojai, planuojantys statybos, remonto, montavimo darbus Biržų rajono viešosiose vietose, privalo ne vėliau kaip prieš 7 kalendorines dienas (išskyrus avarinių gedimų atvejus) iki šių darbų pradžios pateikti Biržų rajono savivaldybės administracijos Vietinio ūkio skyriui informaciją apie triukšmo šaltinių naudojimo vietą, planuojamą triukšmo lygį, jo trukmę per parą ir patvirtinti tai, kad bus dirbama su tvarkingais mechanizmais. Nepateikus tokios informacijos, darbai negali būti pradėti, o jau pradėti turi būti nedelsiant nutraukti.


45. Daugiabučiuose namuose įsikūrusios įmonės, parduotuvės, barai, kavinės ir kitos  įstaigos, kurių veikloje naudojami triukšmo šaltiniai viršija nustatytus ribinius dydžius, kontroliuojančių pareigūnų reikalavimu privalo tikslinti ir keisti triukšmo šaltinio naudojimo trukmę ir laiką.


46. Triukšmo šaltinių valdytojai, planuojantys savo ūkinėje veikloje naudoti stacionarius triukšmo šaltinius, privalo Lietuvos Respublikos įstatymų ir kitų teisės aktų nustatyta tvarka atlikti triukšmo poveikio visuomenės sveikatai ir aplinkai vertinimą.


47. Kontroliuojantiems pareigūnams pareikalavus, triukšmo šaltinio valdytojai privalo patikslinti ir keisti triukšmo šaltinio naudojimo trukmę ir konkretų šių šaltinių veiklos pradžios ir pabaigos laiką.


48. Triukšmo šaltinių valdytojai privalo:


48.1. naudodami įrangą ir prietaisus, kurie naudojimo metu kelia triukšmą, pasirinkti tokį būdą, kuris sudarytų galimybę neviršyti triukšmo ribinių dydžių;

48.2. naudoti technologinę įrangą ir triukšmo šaltinius pagal technines sąlygas ir papildomas sąlygas, jeigu jas nustatė kompetentingos valstybės arba Savivaldybės institucijos, suderinusios su sąlygas patvirtinusiomis valstybės institucijomis;


48.3. Lietuvos Respublikos įstatymų ir kitų teisės aktų nustatyta tvarka informuoti kompetentingas valstybės institucijas ir visuomenę apie triukšmo lygius ir priemones, kurių imtasi triukšmui mažinti.

VII. TAISYKLIŲ KONTROLĖ

49. Taisyklių vykdymą kontroliuoja Biržų rajono policijos komisariato darbuotojai ir seniūnijų seniūnai.

50. Triukšmo šaltinių valdytojai privalo per nustatytą terminą įvykdyti seniūnų, Biržų rajono policijos komisariato ar kito viešojo administravimo subjekto nurodymus ar reikalavimus.


51. Biržų rajono policijos komisariato darbuotojai ir seniūnai privalo reikalauti, kad:


51.1. fiziniai, juridiniai asmenys laikytųsi šių Taisyklių;


51.2. triukšmo šaltinių valdytojai tikslintų ir keistų triukšmo šaltinių naudojimo trukmę ir konkretų šių šaltinių veiklos pradžios ir pabaigos laiką.

52. Taisyklių kontrolę vykdančių pareigūnų reikalavimus nuo jų pateikimo datos turi įvykdyti:


52.1. juridiniai asmenys, besiverčiantys gamyba, – ne vėliau kaip per 90 kalendorinių dienų;


52.2. juridiniai asmenys, besiverčiantys prekyba, – ne vėliau kaip per 30 kalendorinių dienų;


52.3. juridiniai asmenys, atliekantys statybos, rekonstrukcijos, remonto darbus rajono viešosiose vietose, gyvenamojoje aplinkoje, – ne vėliau kaip per 4 kalendorines dienas;


52.4. fiziniai asmenys – ne vėliau kaip per 3 kalendorines dienas.


53. Reikalavimuose nurodyti terminai motyvuotu triukšmo šaltinių valdytojų prašymu gali būti pratęsiami, bet ne ilgiau kaip pusę atitinkamo termino laiko.

VIII. ATSAKOMYBĖ


54. Juridiniai ir fiziniai asmenys, pažeidę įstatymų, kitų teisės aktų, reglamentuojančių triukšmo prevenciją, ir šių Taisyklių reikalavimus, atsako Lietuvos Respublikos įstatymų nustatyta tvarka.

55. Triukšmo šaltinio valdytojas, padaręs žalos žmonių sveikatai, turtui, aplinkai, privalo ją atlyginti Lietuvos Respublikos įstatymų nustatyta tvarka.

IX. FIZINIŲ IR JURIDINIŲ ASMENŲ TEISĖS

56. Fiziniai ir juridiniai asmenys iš Biržų rajono savivaldybės administracijos ir kitų Lietuvos Respublikos Vyriausybės įgaliotų institucijų turi teisę: 


56.1. gauti teisingą informaciją apie triukšmo lygius, triukšmo prevencijos ir triukšmo mažinimo priemonių įgyvendinimą, leidžiamus triukšmo normatyvus ir planuojamų naudoti triukšmo šaltinių pavojingumą sveikatai;


56.2. dalyvauti vertinant planuojamos ūkinės veiklos, kurioje numatoma naudoti triukšmo šaltinius, poveikį visuomenės sveikatai ir aplinkai;


56.3. reikalauti, kad būtų nutrauktas triukšmo šaltinių poveikis visuomenės sveikatai ir aplinkai.

X. BAIGIAMOSIOS NUOSTATOS

57. Šios Taisyklės gali būti keičiamos, pildomos ir naikinamos Biržų rajono savivaldybės tarybos sprendimu. 

____________________________

